钦定古今图书集成/明伦汇编/氏族典/第208卷 > 曹华
## 钦定古今图书集成/明伦汇编/氏族典/第208卷 > 曹华

按《唐书曹华传》，“华，宋州楚丘人。始从宣武军，缚乱将
李迺送阙下，节度使董晋署为牙将。后避仇奔东都。
会吴少诚叛，留守王翃署华襄城戍将。宪宗初，累拜
检校右散骑常侍，召至京师，拜宁州刺史。未行，属吴
元济不受命，诏河阳怀汝节度使乌重引讨之，重引
请华自副，以功封陈留郡王。蔡平，进棣州刺史，擢横”
海节度副使。时兖海军乱，杀观察使王遂，诏华往代。
进检校工部尚书，就充节度使。李㝏叛，华不待命，以
兵逆击破之。检校尚书右仆射，徙镇义成军。卒，年六
十九，赠左仆射。华虽出戎伍，而动必由礼。爱重士大
夫，不以贵倨。人至厮竖，必待以诚信，人以为难。